Pulaar dee ene wiya « so demoowo wiyii ma gila nde jabbata ndee ene anndunoo fuɗataa, haalaani goonga ». Ngoo miijo ƴoogaango e conce men, waɗii naamnal ɓulde e hakkillaaji men. Mbele eɗen ngoongɗini ko njahaten, ko kaalaten e ko mbaɗaten koo ? Ko naamnal ngal kala mo ene waɗa walla waɗanee, foti naamnaade ko adii nde ene naata walla ene naatanee, e ko waawi wonde fof. Addani ngal noon ko yiyde ngonka ngonaaka hannde kaa. Lanndaaji luulndo mbiyata ko « demokaraasii alaa e leydi hee, haa ko ɗuum waɗi laamu nguu huutoraade leñam-léñamaagu e maccungaagu ngam waɗde ko weli ɗum, hay sinno ɓe ngu laamii ɓee ene maaya mette, haaju maggu alaa heen ». Ngannduno-ɗen ko so neɗɗo nefii huunde woɗɗitoo ɗum, woɗɗitoo kala ɓadiiɗo ɗum. Kono tan ko joli hannde e leydi hee koo ene jari hiñde haa laaɓa, sabu ellee won e ardiiɓe lanndaaji luulndo, wonaa ko kaalata koo miijototoo, walla tawa won goɗɗum ko woni anniyaaji mumen ene cuuɗi. So ɗuum laatiima noon, firti tan ndeke ko gite wayɓe no am wonde feppi fof, ko gullaaɗe leydi. So tawii wonaa ɗuum kay, so neɗɗo wiyii « lamu nguu ko leñam-leñameewu, tuugniingu e mawninde maccungaagu ngam ɓittude ɓesngu leydi », holi ko waɗi joom ene fooɗanoo toɗɗeede dipitee, kooseyee walla meer e nder ndii tippudi lelnaandi, ndi mo woni fof darii ene ñiŋa, tee lelnaani laabi no liɓiri ɗum ?